Тырныауз вольфрам-молибден къыщIэхыпIэр къэгъэсэбэпынымкIэ лицензэхэр щэныр комбинатыр зэтегъэувэжыным хуэгъэза лэжьыгъэхэм я пэщIэдзэщ
КъБР-м и Iэтащхьэм 2018 гъэм и мазаем республикэм и Парламентым Зэрызыхуигъэзам щыжиIауэ щытащ вольфрам-молибден къыщIэхыпIэр къэгъэсэбэпынымкIэ конкурс къызэрызэIуахар. Нобэм ирихьэлIэу а Iуэхур зэфIэкIащ. Зэпеуэм кърикIуахэр къипщытэжащ ЩIыуэпсым и хъугъуэфIыгъуэхэр къэгъэсэбэпынымкIэ федеральнэ агентствэм. Абы щытекIуащ «Ростех» къэрал корпорацэм и IэнатIэхэм ящыщ зы — «Iуащхьэмахуэ къурш-руда комбинат» жэуап зэхэгъэщхьэхукIа зыхь зэгухьэныгъэр.
Ди щIыналъэм и УнафэщI КIуэкIуэ Юрий къызэригъэлъэгъуамкIэ, Урысейм и Президент Путин В. В. 2016 гъэм и щэкIуэгъуэ мазэм къэралым и Правительствэм и пщэ ирилъхьауэ щытащ Тырныауз и вольфрам-молибден къыщIэхыпIэр зэтегъэувэжыным, абы и финанс-экономикэ щытыкIэр зыхуэдэнум теухуа проектым къытригъэзэжу хэплъэну икIи зыхуэфащэ Iуэхухэр къыхилъхьэну.
Къэбэрдей-Балъкъэрым щызэтрагъэувэж IуэхущIапIэмрэ абы къегъэщIылIа адрей IэнатIэхэмрэ лэжьакIуэ миным щIигъу улахуэкIэ къызэрагъэпэщынущ.
КъБР-м и Iэтащхьэмрэ
Правительствэмрэ я пресс-IуэхущIапIэ.
